NARIADENIE KOMISIE (ES) č. 1097/2009
zo 16. novembra 2009,
ktorým sa mení a dopĺňa príloha II k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí stanovené pre dimetoát, etefón, fenamifos, fenarimol, metamidofos, metomyl, ometoát, oxydemetón-metyl, procymidón, tiodikarb a vinklozolín v alebo na určitých produktoch
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) v spojení s článkom 15 ods. 1 písm. a) a na článok 49 ods. 2,
keďže:
(1)
Pokiaľ ide o dimetoát, etefón, fenamifos, fenarimol, metamidofos, metomyl, ometoát, oxydemetón-metyl, procymidón, tiodikarb a vinklozolín, maximálne hladiny rezíduí (maximum residue levels, MRL) sú stanovené v prílohe II k nariadeniu (ES) č. 396/2005.
(2)
Podľa nových dostupných informácií o toxikológii, expozícii spotrebiteľov alebo očakávaných rezíduí pesticídov môžu v súvislosti s MRL vzniknúť obavy o ochranu spotrebiteľa.
(3)
Úrad dospel vo svojom stanovisku k dimetoátu a ometoátu z 20. októbra 2008 (2) najmä k záveru, že pri súčasných MRL stanovených pre hlávkovú kapustu, šalát, karfiol, čerešne, pšenicu, hrach so strukmi a ružičkový kel existuje riziko, že sa prijateľný denný príjem a akútna referenčná dávka (ARfD) v prípade jednej alebo viacerých skupín spotrebiteľov prekročia. Preto by sa mali súčasné MRL stanovené pre tieto plodiny znížiť.
(4)
Úrad dospel vo svojom stanovisku k etefónu z 15. septembra 2008 (3) k záveru, že pri súčasných MRL stanovených pre ananásy, ríbezle, hrozno a papriky existuje riziko, že sa akútna referenčná dávka (ARfD) v prípade jednej alebo viacerých skupín spotrebiteľov prekročí. Preto by sa mali súčasné MRL stanovené pre tieto plodiny znížiť.
(5)
Úrad dospel vo svojom stanovisku k fenamifosu z 15. septembra 2008 (4) k záveru, že pri súčasných MRL stanovených pre banány, mrkvu, papriky, uhorky, melóny, hlávkovú kapustu a cukrovú repu existuje riziko, že sa akútna referenčná dávka (ARfD) v prípade jednej alebo viacerých skupín spotrebiteľov prekročí. Preto by sa mali súčasné MRL stanovené pre tieto plodiny znížiť.
(6)
Úrad dospel vo svojom stanovisku k fenarimolu z 15. septembra 2008 (5) k záveru, že pri súčasných MRL stanovených pre banány, rajčiaky a papriky existuje riziko, že sa akútna referenčná dávka (ARfD) v prípade jednej alebo viacerých skupín spotrebiteľov prekročí. Preto by sa mali súčasné MRL stanovené pre tieto plodiny znížiť.
(7)
Vo svojom stanovisku k metamidofosu z 15. septembra 2008 (6) dospel úrad k záveru, že pri súčasných MRL stanovených pre marhule, fazuľu so strukmi a cukrovú repu existuje riziko, že sa akútna referenčná dávka (ARfD) v prípade jednej alebo viacerých skupín spotrebiteľov prekročí. Preto by sa mali súčasné MRL stanovené pre tieto plodiny znížiť.
(8)
Vo svojom stanovisku k metomylu a tiokarbu z 26. septembra 2008 (7) dospel úrad k záveru, že pri súčasných MRL stanovených pre hrozno, hlávkovú kapustu, šalát, karfiol, zemiaky, rajčiaky, baklažán, uhorky, grapefruity, pomaranče, citróny, limety, mandarínky, broskyne, slivky, papriky, jablká, hrušky, dule, banány, mango, ananásy, mrkvu, zeler, reďkovku, kvaku, melóny (dyne), tekvice, sladkú kukuricu, brokolicu, kel, kaleráb, endíviu, pór a cukrovú repu existuje riziko, že sa prijateľný denný príjem a akútna referenčná dávka (ARfD) v prípade jednej alebo viacerých skupín spotrebiteľov prekročia. Preto by sa mali súčasné MRL stanovené pre tieto plodiny znížiť.
(9)
Vo svojom stanovisku k oxydemetón-metylu zo 16. septembra 2008 (8) dospel úrad k záveru, že pri súčasných MRL stanovených pre ružičkový kel, hlávkovú kapustu, kaleráb, šalát a iné šalátové rastliny vrátane repky, jačmeňa, ovsa a cukrovej repy existuje riziko, že sa prijateľný denný príjem a akútna referenčná dávka (ARfD) v prípade jednej alebo viacerých skupín spotrebiteľov prekročia. Úrad tiež skonštatoval, že dolná hranica analytického stanovenia (the lowest limit of analytical determination, LOD) by sa dala technicky znížiť a že jej znížením by sa zlepšila kontrola. Preto súčasné MRL stanovené pre ružičkový kel, hlávkovú kapustu, kaleráb, šalát a iné šalátové rastliny vrátane repky, jačmeňa, ovsa, cukrovej repy, ako aj dolné hranice analytického stanovenia pre všetky ostatné plodiny by sa dali znížiť.
(10)
Vo svojom stanovisku k procymidónu z 21. januára 2009 (9) dospel úrad k záveru, že pri súčasných MRL stanovených pre marhule, hrozno, jahody, maliny, kiwi, šalát (valeriánku poľnú), rajčiaky, papriky, baklažán, šalátové uhorky, uhorky nakladačky, cuketu, broskyne, slivky, hrušky, melóny (dyne), tekvicu, endíviu, rukolu, čakanku, fazuľu so strukmi, semeno slnečnice, semeno repky, sóju a produkty živočíšneho pôvodu existuje riziko, že sa prijateľný denný príjem a akútna referenčná dávka (ARfD) v prípade jednej alebo viacerých skupín spotrebiteľov prekročia. Preto by sa mali súčasné MRL stanovené pre tieto plodiny znížiť.
(11)
Vo svojom stanovisku k vinklozolínu zo 16. septembra 2008 (10) dospel úrad k záveru, že pri súčasných MRL stanovených pre jablká, hrušky, stolové hrozno, endíviu, baklažán, čínsku kapustu, slivky, marhule, šalát, ríbezle, čakanku, jahody, fazuľu, chmeľ, semeno repky, mrkvu, šalotku, cibuľu jarnú, tekvicu, ibištek jedlý, žeruchu, eruku a iné šalátové rastliny a melóny (dyne) existuje riziko, že sa prijateľný denný príjem a akútna referenčná dávka (ARfD) v prípade jednej alebo viacerých skupín spotrebiteľov prekročia. Preto by sa mali súčasné MRL stanovené pre tieto plodiny znížiť.
(12)
Je vhodné stanoviť nové MRL s ohľadom na stanoviská úradu. Tieto nové MRL odporúčané úradom sú založené na súčasnom povolenom poľnohospodárskom využití, ktoré vedie k nižším hladinám rezíduí, alebo pri jeho absencii, na LOD. Pokiaľ ide o etefón na ananáse, toto nariadenie stanovuje MRL, ktorú úrad neodporúčal, ale ktorá bola v odôvodnenom stanovisku úradu určená ako bezpečná.
(13)
Prostredníctvom Svetovej obchodnej organizácie sa otázka nových MRL prerokovala s obchodnými partnermi Spoločenstva a zohľadnili sa ich pripomienky v súvislosti s uvedenými hladinami.
(14)
Pred tým, než upravené MRL nadobudnú platnosť, by mala byť poskytnutá primeraná lehota s cieľom umožniť členským štátom a zainteresovaným stranám pripraviť sa na splnenie nových požiadaviek, ktoré vyplynú z týchto úprav.
(15)
Príloha II k nariadeniu (ES) č. 396/2005 by sa preto mala zodpovedajúcim spôsobom zmeniť a doplniť.
(16)
V záujme bežného obchodovania s produktmi, ich spracovania a spotreby sa v nariadení stanovuje prechodné obdobie pre výrobky, ktoré boli vyrobené v súlade s právnymi predpismi pred úpravou MRL a u ktorých je podľa stanovísk EFSA zachovaná vysoká úroveň ochrany spotrebiteľa.
(17)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Príloha II k nariadeniu (ES) č. 396/2005 sa mení a dopĺňa v súlade s prílohou k tomuto nariadeniu.
Článok 2
Pokiaľ ide o účinné látky a produkty uvedené v tomto zozname, na produkty vyprodukované pred 7. júna 2010 sa naďalej uplatňuje nariadenie (ES) č. 396/2005 v jeho podobe pred tým, než bolo zmenené a doplnené týmto nariadením.
a)
dimetoát: čerešňová šťava, pšenica po skladovaní, mrazený hrach so strukmi;
b)
etefón: konzervované ananásy, ananásová šťava, konzervované papriky;
c)
fenarimol: rajčiaková šťava, konzervované rajčiaky, konzervované papriky;
d)
metamidofos: marhuľová šťava, konzervované marhule a mrazená fazuľa so strukmi;
e)
metomyl/tiodikarb: hrozienka a konzervované broskyne;
f)
oxydemetón-metyl: olejniny, obilniny, sušené mlieko, čaj, víno, šťavy, konzervované, mrazené a sušené ovocie a zelenina, orechy;
g)
procymidón: olejniny, konzervované broskyne, rajčiaky, pomarančová šťava a hrozienka;
h)
vinklozolín: malinová šťava, jablková šťava, želé z dúl, hrušková šťava, konzervované marhule a marhuľová šťava
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 7. júna 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. novembra 2009